**Συμβαίνουν και αυτά…**

Έχει τρελαθεί η Τουρκία με τα πετρέλαια της Κύπρου. Στέλνει πολεμικά, στέλνει αεροπλάνα, στέλνει ερευνητικά παπόρια στην περιοχή των γεωτρήσεων. Είναι μια κατάσταση που έχει ανεβάσει την πίεση του Τούρκου Σουλτάνου στα ύψη τώρα μάλιστα που διαφαίνεται ότι η τουρκική οικονομία έχει αρχίσει να βυθίζεται!

Όλα δείχνουν ότι η θαλάσσια περιοχή της Κύπρου κρύβει ενεργειακό θησαυρό τον οποίο καλείται να διαχειριστεί ο Κύπριος υπουργός Ενέργειας κ. Γεώργιος Λακκοτρύπης!

Με τέτοιο όνομα, βρε παιδιά, πώς να μην πάνε καλά οι έρευνες. Και λάκκους ανοίγουμε (για το θάψιμο των τουρκικών προκλήσεων) και τρύπες κάνουμε (για να βγάλουμε πετρέλαιο)!

٭

Κάθε λίγο και λιγάκι η ελληνική κυβέρνηση μας διασκεδάζει με ανακοινώσεις του είδους: «…Τσουχτερό πρόστιμο 1.500 ευρώ και αφαίρεση διπλώματος προβλέπει νέα εγκύκλιος του υπουργείου Υγείας για όσους καπνίζουν μέσα σε αυτοκίνητο που επιβαίνουν παιδιά κάτω των 12 ετών. Από την απαγόρευση χρήσης καπνικών προϊόντων σε κλειστούς δημόσιους χώρους δεν εξαιρούνται τα ηλεκτρονικά τσιγάρα καθώς και τα πάσης φύσεως φυτικά προϊόντα για το κάπνισμα…»

Οι Έλληνες πολιτικοί έχουν άφθαστο χιούμορ. Ορισμένοι από δαύτους κάνουν ανακοινώσεις του προαναφερθέντος είδους και την ίδια ώρα καπνίζουν!

Α ρε Ελλάδα με τα ωραία σου και τα ανέκδοτά σου.

Θα ήθελα ο υπουργός Υγείας να μου δείξει ένα κλειστό δημόσιο χώρο όπου δεν καπνίζουν. Εστιατόρια, καφετέριες, μπαρ, καταστήματα! Όλα ντουμανιασμένα! Μέχρι και στους διαδρόμους δικαστηρίου είδα άτομα να καπνίζουν αρειμανίως ενώ ένας αστυνομικός, δύο μέτρα μακριά, πέρα έβοσκε!

Το έχω γράψει πολλές φορές και θα το επαναλαμβάνω μέχρι να ιδρώσει το αφτί κάποιου Έλληνα πολιτικού. Στην Ελλάδα οι νόμοι ψηφίζονται απλά για να περνούν την ώρα τους οι «εθνοπατέρες». Από τη στιγμή της ψήφισης τους δεν ενδιαφέρεται κανείς για την εφαρμογή τους.

Ας πάρουμε, σαν πρόσθετο παράδειγμα, τον Κώδικα Οδικής Κυκλοφορίας, τον περίφημο ΚΟΚ. Η συντριπτική πλειοψηφία των οδηγών τον γράφει στα παλιά του τα παπούτσια. Συμπεριφέρονται λες οι δρόμοι είναι οικογενειακή τους περιουσία! Η ασυδοσία στους δρόμους έχει, λοιπόν, μετατρέψει τον ΚΟΚ σε Κώδικα Ομαδικής Καταστροφής!

Αν νομίζετε ότι υπερβάλλω ρίξτε μια ματιά στα τροχαία που σημειώθηκαν τις τελευταίες μέρες στην Ελλάδα. Σκέτη σφαγή!

Με πιάνει τεταρταίος να βλέπω νέα παιδιά αλλά και… «μυαλωμένους» μεγάλους να τρέχουν σαν τρελοί με μηχανάκια έχοντας τα κράνη αναμάσχαλα.

Ο Έλληνας έχει –όπως φαίνεται- αυτοκτονικές τάσεις! Δεν εξηγείται αλλιώς. Και αν τον ρωτήσεις γιατί, για παράδειγμα, κρατάει το κράνος στο χέρι, θα σου απαντήσει ότι δεν το έχει ανάγκη! Και σε αφήνει εμβρόντητο με το καταληκτικό σχόλιό του: «Ας φτιάξουν πρώτα τους δρόμους και μετά ας μου επιβάλλουν να φοράω κράνος»!!! Μιλάμε για μεγάλη «σοφία»! Αντί να φοράει κράνος για ένα παραπάνω λόγο, τους επικίνδυνους δρόμους, μας λέει ότι θα το φοράει όταν θα φτιαχτούν οι δρόμοι και οι κίνδυνοι θα’ ναι λιγότεροι!

Ψάχνω να βρω σε τούτο τον τόπο τη λογική και δεν τη βρίσκω! Ίσως μετανάστευσε και αυτή…

٭

Παρά το γεγονός ότι είμαι λάτρης του ποδόσφαιρου με ενοχλεί το επίπεδο των αμοιβών ορισμένων ποδοσφαιριστών. Ναι, είναι πραγματικά ταλέντα αλλά το ίδιο ταλέντα και χρήσιμοι είναι αμέτρητοι επιστήμονες που προσφέρουν ανεκτίμητες υπηρεσίες στην ανθρωπότητα αλλά οι αμοιβές τους είναι απίστευτα χαμηλότερες.

Και σα να μην έφταναν οι μυθικές τους αμοιβές οι ποδοσφαιριστές αυτοί, όχι όλοι αλλά οι περισσότεροι, κατηγορούνται κάθε τόσο για φοροδιαφυγή/φοροαποφυγή! Και το πιο εξοργιστικό είναι οι τιμωρίες τους. Τις περισσότερες φορές τα δικαστήρια τους κάνουν «νταντά» στο χέρι, λέγοντάς τους να μην το ξανακάνουν γιατί θα τους κάνουν «νταντά» και στα δύο χέρια!

Όλοι, λένε, είναι ίσοι απέναντι στο νόμο. Μερικοί, όμως, φαίνεται ότι είναι πιο… ίσοι!

Αυτά για σήμερα. Μέχρι την επόμενη εβδομάδα να περνάτε όσο πιο καλά μπορείτε…

Γιώργος Μεσσάρης

**ΣΤΗ ΦΩΤΟΓΡΑΦΙΑ: Ο νόμος απαγορεύει αυστηρά το κάπνισμα σε κλειστούς χώρους στην Ελλάδα. Αυτό που γίνεται στην πραγματικότητα είναι άλλη ιστορία αφού ο Έλληνας πιστεύει ότι οι νόμοι είναι για τους άλλους, όχι για αυτόν…**

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση georgemessaris@gmail.com και εγώ θα το μεταβιβάσω.
* **Τελευταία παραγωγή ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/%CF%80%CE%B1%CF%81%CE%B1%CE%B3%CE%B3%CE%B5%CE%BB%CE%B9%CE%B5%CF%83) **ή επικοινωνήσετε με τον ίδιο.**